Le fa go ntse jalo, Dafide e ne e le monna wa ntwa. Ka jalo, Jehofa o ne a laela gore mo motlheng wa puso ya kagiso, Solomone morwawe e nne ene a agang tempele e e neng e tla tshola motlaagana wa kgolagano. (1 Ditiragalo 22:7-10) Le fa go ntse jalo, seno ga se a ka sa thibela moya wa ga Dafide wa go aba. O ne a rulaganya setlhopha se segolo sa badiri gore ba tlise didirisiwa tse di neng di tla aga tempele. Moragonyana o ne a raya Solomone a re: “Ke baakanyeditse ntlo ya ga Jehofa ditalenta tsa gouta di le dikete di le lekgolo le ditalenta tsa selefera di le milione, mme kgotlho le tshipi ga go na tsela ya go di lekanya bokete ka gonne di dintsi thata; ke baakantse dikota le maje.” (1 Ditiragalo 22:14) E re ka Dafide a ne a sa kgotsofala ka moneelo o a o ntshitseng, o ne a neela ka gouta le selefera tse di tswang mo matlotlong a gagwe tse boleng jwa tsone gompieno e leng diranta di le 9 300 000 000. Mo godimo ga moo, dikgosana le tsone di ne tsa neela ka bopelontle. (1 Ditiragalo 29:3-9) Ga go pelaelo gore Dafide o ne a supa bopelotshweu le moya wa go aba!